Proizvodi i usluge u 2013.

Agencija je odgovorna za upravljanje aktivnostima Unije u području energetike, poduzetništva i inovacija (uključujući eko-inovacije) i održivi prijevoz tereta u okviru sljedećih programa Unije: — sljedećih dijelova Okvirnog programa za konkurentnost i inovacije: program „Inteligentna energija – Europa II.” (2007.–2013.), upravljanje projektom i aktivnostima animiranja Europske poduzetničke mreže, projekti u vezi s pravima intelektualnog vlasništva te projekti u vezi s prvom primjenom i tržišnim repliciranjem eko-inovacija, — programa Marco Polo I. (2003.–2006.) i II. (2007.–2013.), — programa „Inteligentna energija – Europa I.” (2003.–2006.). Inteligentna energija – Europa (IEE) Ključne aktivnosti — Agencija je bila u bliskom kontaktu s potencijalnim korisnicima: odgovorila je na više od 1 400 upita putem e-pošte te sudjelovala u 18 informativnih dana. Također je sudjelovala u više od 120 sastanaka u vezi s projektima i organizirala 10 sastanaka izvođača, uključujući jedno važno događanje koje je organizirala zajedno s Glavnom upravom za regionalnu i urbanu politiku (DG REGIO) te dva velika sastanka s predstavnicima građevinskog i energetskog sektora te sektora strukovnog osposobljavanja iz 30 zemalja s ciljem unaprjeđenja vještina. Tisuće sudionika iz energetskog sektora javilo se na poziv za podnošenje prijedloga iz 2013. godine, Agencija je zaprimila više prijedloga nego ikad prije. Poziv za podnošenje prijedloga doveo je do provedbe najveće evaluacije koju je Agencija ikad izvršila. Do glavnog roka zaprimljeno je više od 550 prijava. — Zahvaljujući bliskim kontaktima s korisnicima projekta i drugim sudionicima na tržištu, Agencija je Glavnoj upravi za energetiku (DG ENER) pružila opsežne povratne informacije o velikom broju tema. Najznačajniji doprinos bio je radni program za energiju u okviru programa Obzor 2020. (2014.–2015.) Agencija je aktivno sudjelovala u radnim skupinama o međusektorskim pitanjima, evaluaciji i podnošenju dokumenata te pokazateljima uspješnosti koje je osnovala Glavna uprava za istraživanje i inovacije (DG RTD). Također je doprinijela svim međusektorskim sastancima kao i sastancima pozadinskog odbora za program. Drugi doprinosi odnosili su se na komunikaciju o energetskoj tehnologiji i inovaciji kao i rad na politici za mobiliziranje financijskih sredstava za ulaganja u području održive energije, jačanja kapaciteta, pojačavanja nadzora tržišta, promicanja uporabe zgrada čija je stopa potrošnje energije blizu nultoj stopi te rješavanje pitanja održivosti biomase. — Agencija je također pružila podršku inicijativama drugih glavnih uprava, uključujući paket za urbanu mobilnost Glavne uprave za mobilnost i promet (DG MOVE), komunikaciju o plavoj energiji Glavne uprave za pomorstvo i ribarstvo (DG MARE) te međusektorsku skupinu za rasvjetu Glavne uprave za komunikacijske mreže, sadržaje i tehnologije (DG CONNECT). Novom inicijativom za unaprjeđenje vještina, Agencija je mobilizirala sudionike iz građevinskog i energetskog sektora te sektora strukovnog osposobljavanja te pružila glavnim upravama DG ENER, DG EMPL, DG EAC i DG ENTR podatke i planove za osposobljavanje radne snage u području izgradnje. — Agencija je u 2013. godini uložila daljnje napore za utvrđivanje učinka programa. Agencija je nastavila rad osposobljavanjem koordinatora projekata za uporabu pokazatelja uspješnosti. Također je izradila smjernice za izračun navedenih pokazatelja. Agencija je ukazala na to da je od 2007. godine putem medija upoznala 40 milijuna ljudi s projektima u okviru programa „Inteligentna energija – Europa” kojima upravlja, isporučila obnovljivu energiju u vrijednosti godišnje potrošnje električne energije 6,7 milijuna građana, uštedila primarnu energiju u vrijednosti godišnje potrošnje električne energije 1,7 milijuna kućanstava te je zaslužna za ulaganja u održivu energiju u vrijednosti od gotovo 3 milijarde eura. — Konačno, Agencija je sudjelovala i u Europskom tjednu održive energije 2013. godine. U Bruxellesu je održana politička konferencija na visokoj razini koja je privukla više od 3 000 sudionika. Osim toga, u Bruxellesu je održano dodatno 91 događanje te je diljem Europe održano 589 dana energije. Opširan rad Agencije u području medija doveo je do 253 spomena u medijima s potencijalnom publikom od 25 milijuna ljudi. Eko-inovacije Ključne aktivnosti Potpora eko-inovacijama pruža se Okvirnim programom za konkurentnost i inovacije kroz nekoliko vrsta mjera (financijski instrumenti, mreže nacionalnih i regionalnih sudionika, projekti u vezi s prvom primjenom i tržišnim repliciranjem eko-inovacija). Agenciji je povjereno upravljanje projektima u vezi s prvom primjenom i tržišnim repliciranjem eko-inovacija s proračunom od oko 200 milijuna eura za razdoblje od 2008. do 2013. godine. Napori su u 2013. godini bili usmjereni na sljedeća područja. — Dovršavanje provedbe poziva za podnošenje prijedloga iz 2012. godine. Većina pregovora dovršena je u lipnju i srpnju. Pojedini ugovori potpisani su kasnije te godine. Ukupno je potpisano 46 sporazuma o bespovratnim sredstvima. — Novi pozivi za podnošenje prijedloga: na temelju poziva za podnošenje prijedloga iz 2013. godine, koji je otvoren u svibnju 2013 godine, uslijedio je uspješan europski informativni dan sa 340 sudionika i 420 posjetitelja na internetu. Održano je 70 bilateralnih sastanaka tijekom događaja. Sudionici su na tim sastancima mogli raspravljati o idejama za prijedloge s članovima osoblja koji su upoznati s eko-inovacijama. Agencija je sudjelovala na šest nacionalnih informativnih dana. Ovaj poziv za podnošenje prijedloga privukao je rekordni broj podnesaka (461). — Iskustva s projektima koji su bliski tržištu i rezultati studije o rezultatima i učinku projekata eko-inovacija podijeljena su s Komisijom (radne skupine programa Obzor 2020. i tim programa LIFE). Predstavljeni su na konferenciji za medije s povjerenikom za okoliš Janezom Potočnikom. Program Marco Polo Ključne aktivnosti — Europski informativni dan u travnju privukao je 173 sudionika (i dodatnih 528 gledatelja koji su izravno pratili prijenos putem interneta). Tom je prigodom organizirano 42 bilateralnih sastanaka s potencijalnim korisnicima programa Marco Polo. Kako bi se privuklo potencijalne korisnike, pokrenuta je promidžbena kampanja usmjerena na 6 25 000 čitatelja. — Poziv za podnošenje prijedloga iz 2013. godine objavljen je 26. ožujka, a zatvoren 23. kolovoza. Zaprimljen je ukupno 61 prijedlog. Predevaluacije su izvršene između 9 i 20 rujna. — Među pozivima za podnošenje prijedloga iz 2012. godine, od 54 zaprimljena prijedloga pregovori su bili uspješni za 26 projekata. Odluka o dodijeli usvojena je 23. srpnja (nakon odobrenja glavne uprave DG MOVE) — Upravljanje projektima koji su u tijeku: Obavljeno je 16 posjeta na terenu u svrhu provjere. Osim toga, vrijeme za dodjelu bespovratnih sredstava značajno je smanjeno između 2012. i 2013. godine (za 118 dana) zahvaljujući naporima koje je jedinica programa Marco Polo uložila u ubrzanje postupka zaključivanja ugovora. — Tijekom zadnjeg tromjesečja, praktične pripreme za prelazak uprave programa Marco Polo iz Izvršne agencije za konkurentnost i inovacije u Izvršnu agenciju za inovacije i mreže (od 1. siječnja 2014.) nastavile su se u bliskoj suradnji između dvaju agencija. Porukom dionicima osigurano je da svi budi svjesni nadolazećih promjena u upravljanju. Program za poduzetništvo i inovacije – Europska poduzetnička mreža Ključne aktivnosti Program obuhvaća više od 600 partnerskih organizacija u više od 50 zemalja, uključujući 28 država članica EU-a. Uz zadatke upravljanja projektima u vezi s 92 ugovora (posebni sporazumi o bespovratnim sredstvima) te za projekt IPeuropAware, Agencija je također odgovorna za podupiranje Europske poduzetničke mreže te za upravljanje informatičkim alatima i bazama podataka za interaktivnu komunikaciju između mrežnih partnera. — U lipnju 2013. godine pokrenut je novi informacijski Europske poduzetničke mreže (projekt „Merlin”). Ovaj bitan i uspješan događaj bio je ključni korak prema osuvremenjivanju informatičkih alata koje koriste mrežni partneri, čime će se olakšati njihova suradnju i komunikacija, ali i omogućiti učinkovito postizanje daljnjih poboljšanja. — Godišnja konferencija u Vilniusu, koja se organizira u suradnji s litavskim predsjedništvom Vijeća EU-a i održava s ciljem promicanja događanja i politika koji su od izravne važnosti za mala i srednja poduzeća na razini EU-a zajedno s mrežnim partnerima, privukla je 725 sudionika. Naknadna anketa o zadovoljstvu korisnika ukazala je na vrlo pozitivne povratne informacije (86 % ispitanika navelo je da su „zadovoljni” ili „jako zadovoljni”). — Agencija je u 2013. godini nastavila pružati potporu mrežnim partnerima uključivanjem malih i srednjih poduzeća u sudjelovanje u inicijativi potpredsjednika Tajanija „Misije za rast”, kojoj je cilj poticati bližu suradnju između Europske unije i odgovarajućih zemalja s ciljem ostvarivanja rasta i otvaranja radnih mjesta s obje strane. Agencija je aktivno dala svoj doprinos u devet od tih misija. — Agencija je glavnoj upravi DG ENTR u travnju dostavila dokument s konkretnim idejama za budućnost mreže u okviru Programa za konkurentnost poduzeća te malih i srednjih poduzeća (COSME). Dokument je bio usmjeren na opću strukturu mreže i njezine regionalne konzorcije, jačanje regionalnih temelja mreže, vidljivost, stručnost te izvrsnost u kvaliteti, diferencijaciju usluga te proračunske i ugovorne dogovore. Dokumentom su Komisiji pružene informacije koje su joj pomogle pri utvrđivanju najprikladnije politike na temelju iskustava stečenih u svakodnevnom upravljanju mrežom tijekom proteklih godina.